આમ કરવાથી અક્ષયને પ્રમોશન મળવાનું હતું અને સાથે સાથે રોકડા ત્રણ લાખ રૂપિયા, જે પરાગના હ્રદયના ઓપરેશન માટે વાપરવાના હતા. પરાગ…! તેનું અને અક્ષયનું એક માત્ર સંતાન..! જન્મથી જ એ હ્રદયમાં ખામી સાથે જનમ્યો હતો. પરાગના જન્મના પહેલાં એક વર્ષમાં જ ડોક્ટરે કહી દીધું હતું કે એ દસ વરસનો થાય તે પહેલાં ઓપરેશન કરાવી લેવાનું હતું. છ વરસ થઇ ગયા હતા પણ અક્ષયની ટૂંકી આવકમાં હજુ સુધી એ શક્ય નહોતું બન્યું.